**Biohit Oyj** on suomalainen biotekniikkayritys. Biohitin tärkeimmät tuotesegmentit liittyvät ruoansulatuskanavan diagnostiikkaan ja asetaldehydin sitomiseen ja eliminointiin. Sen osake on noteerattu Helsingin pörssissä vuodesta 1999 lähtien. Biohit on perustettu vuonna 1988.

Biohitin tuotantolaitos sijaitsee Helsingissä. Konsernilla on tytäryritykset Britanniassa, Italiassa ja yhteisyritys Kiinassa. Biohitin tärkeimmät maantieteelliset alueet ovat Aasia ja Eurooppa, tärkein yksittäinen maa puolestaan on Kiina. Yhtiön kaksi tärkeintä tuotetta vuonna ovat olleet mahalaukun terveystesti GastroPanel ja asetaldehydia sitova Acetium.

Historia
--------

### Varhaiset vaiheet

Professori Osmo Suovaniemi perusti Biohit Oy:n vuonna 1988. Sen edeltäjinä voidaan pitää kahta Suovaniemen perustamaa yritystä, vuonna 1972 perustettua Labsystems Oy:tä ja vuonna 1978 perustettua Eflab Oy:tä. Labsystems kehitti teknologioita, kuten monikanavapipetit ja optisesti luettavat 96 kaivon kuoppalevyt, jotka ovat nykyään laboratoriotekniikan kansainvälisiä standardeja. Labsystemsin kehittämät pipetit tunnetaan tuotenimellä *Finpipette*. Labsystems joutui vuonna 1986 SKOP-pankin haltuun, jolloin Suovaniemi jätti kummankin yrityksen johtotehtävät. SKOP:n konkurssipesä myi vuonna 1993 Labsystemsin brittiläiselle British Life Sciences Ltd. -yhtiölle, minkä jälkeen Labsystemsin avainhenkilöt siirtyivät Biohit Oy:n palvelukseen.

Kymmenessä vuodessa Biohitin liikevaihto kasvoi noin sataan miljoonan markkaan.

### Biohit pörssiyhtiönä (1999–)

Biohit listautui Helsingin pörssiin kesällä 1999. Toimitusjohtaja Suovaniemellä oli yli puolet äänivallasta, ja hän hallitsi perheineen noin 70 prosenttia äänistä. Biohitillä oli kolmen toimialaa: nesteannostelijat eli pipetit, analyysilaitteet ja Locus Genex-tytäryhtiössä monoklonaaliset vasta-aineet ja syöpädiagnostiikka. Globaalista elektronisisten pipettien markkinoista yhtiöllä oli hallussaan noin 70 prosenttia, mikä kattoi Biohitin liikevaihdosta lähes puolet. Mekaanisten pipettien valmistajana se oli markkinoiden neljänneksi suurin. Viennin osuus liikevaihdosta oli 96 prosenttia ja sillä oli toimipisteet Helsingissä ja Kajaanissa.

Osmo Suovaniemi jätti tehtävänsä toimitusjohtajana kesäkuussa 2010 ja siirtyi Biohitin tieteellisten neuvottelukuntien puheenjohtajaksi jatkaen myös työtään Biohit Oyj:n hallituksessa. Hänen seuraajansa oli yhtiön varatoimitusjohtajana aiemmin toiminut Jussi Heiniö. Konsernin palveluksessa oli tuolloin noin 390 henkilöä, sen pääkonttori oli Helsingissä ja tytäryhtiötä Ranskassa, Saksassa, Britanniassa, Venäjällä, Intiassa, Kiinassa, Japanissa ja Yhdysvalloissa. Yhtiöllä oli myös singaporelainen edustusto ja noin 450 jakelijaa 70 maassa.

Seuraavana vuonna yhtiön toimitusjohtajana aloitti Semi Korpela. Joulukuussa 2011 Biohit myi koko nesteannosteluliiketoimintansa saksalaiselle Sartorius -konsernille.

Vuonna 2013 Biohit ja Anhui Windom-Win Investment kertoivat perustavansa Kiinaan yhteisyrityksen, jonka tavoite on valmistaa ja jälleenmyydä verinäytteellä tehtäviä mahalaukun terveystestejä. Testin avulla voidaan erottaa terveet ja sairaat vatsat toisistaan ja näin löytää jatkotutkimuksia tarvitsevat. Biohitin omistusosuus Biohit Biotech -yhteisyrityksestä oli 40 prosenttia.

Vuonna 2015 Biohit ja Kiinan terveysministeriön johtama terveyssäätiö aloittivat yhteistyön. Säätiö järjesti mahasyövän riskin seulontatutkimuksia kiinalaisissa terveyskeskuksissa noin puolelle miljoonalle oireettomalle ihmiselle. Seulonnassa käytettiin Biohitin toimittamalla GastroPanelin biomerkkiainetesteillä.

Tuotteet
--------

Biohitin kaksi tärkeintä tuotetta vuonna olivat 2016 mahalaukun terveystesti *GastroPanel* ja asetaldehydia sitova *Acetium*. GastroPanelin lisäksi yhtiön diagnostiikkatuotteisiin kuuluvat ELISA-testit ruoansulatuskanavan sairauksien seulontaan ja diagnostiikkaan sekä pikatestit esimerkiksi keliakiaan ja laktoosi-intoleranssiin. Biohit tuottaa myös instrumenttejä ja analyysijärjestelmiä sekä laboratoriopalveluita.

### Acetium

Biohit kehitti vuonna 2010 lanseeratun Acetium-kapselin yhteistyössä Helsingin yliopiston tutkijoiden ja omien tieteellisten neuvonantajiensa kanssa. Kapselilla torjutaan syöpää aiheuttavan asetaldehydin vaikutuksia ihmisen ruoansulatuskanavassa, jossa mikrobit tuottavat sitä alkoholista ja sokereista. Jotkin ravintoaineet ja alkoholijuomat sisältävät jo itsessään riskirajan ylittäviä asetaldehydipitoisuuksia. Kun Acetium-kapselin L-kysteiini leviää mahalaukkuun, se sitoutuu asetaldehydimolekyyliin ja poistaa siten sen haitallisen vaikutuksen.

Acetium-imeskelytabletin vaikutusta tupakoinnin lopettamiseen on tutkittu kliinisissä tutkimuksissa vuosina 2016 ja 2017. Tutkimuksen mukaan tupakoinnin yhteydessä säännöllisesti käytetty imeskelytabletti lisäsi tupakoinnin lopettamisen todennäköisyyttä 1,5-kertaiseksi lumevalmisteeseen verrattuna.

Acetiumin kohderyhmänä ovat henkilöt, jotka sairastavat helikobakteeri-infektion tai autoimmuunisairauden aiheuttamaa mahalaukun limakalvon vauriota ja toimintahäiriötä tai joutuvat käyttämään mahahapon eritystä estäviä lääkkeitä, joilla ruokatorven refluksitautia sairastavilla vähennetään mahan happamuutta ja siitä johtuvia komplikaatioita.

Vuonna 2017 Biohit esitteli Acetium-imeskelytabletit, jotka auttavat tupakoinnin lopettamisessa. Acetium-tabletissa ei ole sivuvaikutuksia eikä se aiheuta riippuvuutta. Tuote sitoo tupakansavusta sylkeen liuennutta asetaldehydiä, mikä vähentää kyseisen karsinogeenin aiheuttamaa tupakkariippuvuutta.

Biohit on tehnyt myös tutkimuksia asetaldehydin ja migreenin sekä asetaldehydin ja atrofisen gastriitin yhteydestä.

### GastroPanel

Biohit esitteli GastroPanelin vuonna 2005. Se oli uudenlainen tapa tutkia dyspepsian syitä tavallisesta laskimoverinäytteestä. Testi tunnistaa mahdollisen helikobakteeri-infektion, mahalaukun limakalvon näivettymisen ja hapottoman mahan. Sillä voidaan arvioida myös B12-vitamiinin ja useiden hivenaineiden imeytymishäiriön riskiä.Tuotteella voidaan erottaa toiminnallinen dyspepsia orgaanisesta vaivasta eli saada selvyys siihen, onko mahalaukun limakalvo terve vai ei. Tutkimusmalli on tarkoitettu terveyskeskuksiin ja lääkärin vastaanotoille ylävatsavaivoista kärsivien potilaiden ensisijaiseksi tutkimukseksi gastroskopian sijasta. Koska vatsavaivat ovat yleisiä, gastroskopiaresurssit eivät riitä kaikkien tutkimiseen. GastroPanel-tutkimuksen avulla lääkärillä on paremmat mahdollisuudet arvioida erilaisten tähystystutkimusten ja jatkohoitojen tarve verrattuna siihen, että hän tekisi ratkaisunsa pelkästään potilaan oireiden perusteella. GastroPanel-tutkimuksen hinta on noin viidennes verrattuna sairaalan itse tekemään gastroskopiaan.

Tutkijaryhmä, jossa oli mukana hollantilaisen Erasmus-yliopiston tutkijoiden lisäksi norjalaisia tutkijoita tutkivat Biohitin GastroPanel-tuotetta 7 sairaalassa 279 potilaalla. Tutkimus vahvisti, että GastroPanelin avulla voidaan seuloa tarkasti ja kustannustehokkaasti mahasyöpäriskin riskipotilailla ja valtaväestöllä. GastroPanel sopii myös dyspepsia- ja helikobakteeridiagnostiikkaan.

Omistus
-------

Biohitin osakkeet jakautuvat A- ja B-sarjoihin. A-sarjan osakkeiden äänimäärä on 20 ääntä/osake ja B-sarjan 1 ääni/osake. Vain B-osakkeet ovat kaupankäynnin kohteena Helsingin pörssin Small cap -listalla Terveydenhuolto-ryhmässä. 

Yrityksen suurimmat osakkeenomistajat ovat sen perustaja Osmo Suovaniemi, jolla on hallussaan noin 13 % osakkeista ja noin 56 % äänistä sekä kiinalainen Biohit Healthcare (Hefei) Co. Ltd. jolla on 33 % osakkeista ja 29,5 % äänistä (tilanne 31. maaliskuuta 2021).

Keväällä 2021 Osmo Suovaniemen ja kiinalaisten pääomistajien välit kiristyivät Biohit Healthcaren toimitusjohtajan Liu Fengin arvosteltua Suovaniemen asemaa yhtiöryhmässä. Tästä seurasi toimitusjohtaja Semi Korpelan erottaminen ja lisenssisopimuksen rikkomista koskevan välimiesmenettelyn aloittaminen. Kesäkuun lopulla uudeksi hallituksen puheenjohtajaksi Suovaniemen tilalle nimitettiin hänen ikätoverinsa ja entinen kansanedustaja, kauppaneuvos Eero Lehti, joka kuitenkin erosi seuraavan vuoden kesällä. Myös toimitusjohtaja Päivi Lehtinen erosi vain vuoden jälkeen, ja tilalle nimitettiin Jussi Hahtela..

Katso myös
----------

* Luettelo Helsingin pörssissä noteeratuista yhtiöistä

Lähteet
-------

1. ↑  Vuosikertomus 2018 (PDF) Biohit Oyj.  Arkistoitu 1.11.2019. Viitattu 1.11.2019.
2. 1 2  Mustonen, Antti: Biohitin toimitusjohtaja jättää tehtävänsä välittömästi – Palveli yhtiötä liki 10 vuotta.  *Arvopaperi*, 17.5.2021. Digilehti (maksullinen). Viitattu 18.5.2021.
3. 1 2 3  Lappalainen, Elina: Yritys muuttaa Biohitin toimintaa epäonnistui.  *HS Visio*, 14.9.2022. Artikkelin maksullinen verkkoversio. Viitattu 16.9.2022.
4. 1 2  Laitinen, Joonas: Sisäiseen kriisiin ajautuneen Biohitin johto menee uusiksi, hallituksen puheen­johtajaksi yritysmaailman ja politiikan konkari Eero Lehti.  *Helsingin Sanomat*, 30.6.2021. Digilehti (maksullinen). Viitattu 30.6.2021.
5. 1 2  Suurimmat omistajat  31.3.2021. Biohit Oyj.  Arkistoitu 31.1.2022. Viitattu 24.4.2021.
6. 1 2 3 4 5  Heikkilä, Timo: Biohit: pörssin unohdettu helmi? *Sijoittaja.fi*.  4.1.2016. Viitattu 14.5.2019.
7. 1 2  Yhtiön tausta *Biohit Healthcare*. Viitattu 14.5.2019.
8. ↑  Hentola, Helena & Suovaniemi, Osmo: Aggressive Innovation and Patenting Strategy – the Way to Success and National Well-Being Biohit Oyj. Viitattu 15.11.2009. [vanhentunut linkki]
9. ↑  Öster, Harriet: Labsystems kasvaa suuren suojassa *Tekniikka & Talous*.  8.10.1998. Viitattu 15.11.2009. [vanhentunut linkki]
10. 1 2  Biohit hamuaa syöpädiagnostiikkaan *Tekniikka & Talous*. Viitattu 23.5.2019.
11. ↑  Jussi Heiniö Biohitin uusi toimitusjohtaja *yle.fi*.  10.6.2010. Yle Uutiset. Viitattu 14.5.2019.
12. ↑  Biohitille tontti sopukaupalla *yle.fi*.  24.11.2010. Yle Uutiset. Viitattu 14.5.2019.
13. ↑  Toimitusjohtaja, CEO *Biohit Healthcare*.  Arkistoitu 14.5.2019. Viitattu 14.5.2019.
14. ↑  Kinnunen, Hanne: Saksalaiskonserni investoi suomalaiseen pipetinvalmistukseen 2,6 miljoonaa euroa *yle.fi*.  15.5.2013. Yle Uutiset. Viitattu 14.5.2019.
15. ↑  Bioteknologiayhtiö perustaa yhteisyrityksen Kiinaan *Yle Uutiset*. Viitattu 14.5.2019.
16. ↑  Kiinassa seulotaan mahasyöpää Biohitin testillä *Yle Uutiset*. Viitattu 14.5.2019.
17. ↑  Diagnostiset testit *Biohit Healthcare*.  Arkistoitu 14.5.2019. Viitattu 14.5.2019.
18. ↑  Instrumentit *Biohit Healthcare*.  Arkistoitu 14.5.2019. Viitattu 14.5.2019.
19. ↑  Laboratoriopalvelut *Biohit Healthcare*.  Arkistoitu 14.5.2019. Viitattu 14.5.2019.
20. 1 2  Lääkeuutuus nosti Biohitin osakkeen hintaa rajusti *Yle Uutiset*. Viitattu 14.5.2019.
21. ↑  Kari Syrjänen, Johanna Salminen, Ulla Aresvuo, Panu Hendolin, Lea Paloheimo, Carita Eklund: Elimination of Cigarette Smoke-derived Acetaldehyde in Saliva by Slow-release L-Cysteine Lozenge Is a Potential New Method to Assist Smoking Cessation. A Randomised, Double-blind, Placebo-controlled Intervention.  *Anticancer Research*, 2016-5, nro 5, s. 2297–2306. PubMed:27127136. ISSN 1791-7530. Artikkelin verkkoversio.
22. 1 2  Kari Syrjänen, Katja Eronen, Panu Hendolin, Lea Paloheimo, Carita Eklund, Anna Bäckström: Slow-release L-Cysteine (Acetium®) Lozenge Is an Effective New Method in Smoking Cessation. A Randomized, Double-blind, Placebo-controlled Intervention.  *Anticancer Research*, 07 2017, nro 7, s. 3639–3648. PubMed:28668855. doi:10.21873/anticanres.11734. ISSN 1791-7530. Artikkelin verkkoversio.
23. ↑  Tupakoitsijat tarttuivat luuriin välittömästi: Suomalaisyhtiön ihmetabletista "mielettömästi" kyselyjä *Uusi Suomi*. Viitattu 14.5.2019.
24. ↑  Taloussanomat: Biohitin migreenitutkimuksen valmistuminen siirtyy ensi vuoteen *Ilta-Sanomat*.  7.9.2018. Viitattu 14.5.2019.
25. 1 2  Harri Junttila: Dyspepsiaan kiinni ilman gastroskopiaa *Mediuutiset*. Viitattu 23.5.2019.
26. ↑  Hyviä tuloksia suomalaisyhtiön kehittämästä testistä: "Riskiryhmien seulontaohjelman aloittamista tulisi harkita vakavasti myös Suomessa" *Uusi Suomi*. Viitattu 23.5.2019.
27. ↑  Tuominen, Jyri: Biohitin tuotteelle positiivisia tutkimustuloksia Hollannista *Kauppalehti*. Viitattu 23.5.2019.
28. ↑  Kukkonen, Laura: Sisäiseen kriisiin ajautunut Biohit erotti toimitus­johtajansa ja aloittaa välimies­menettelyn kiinalaista jakelu­kumppaniaan vastaan.  *Helsingin Sanomat*, 17.5.2021. Digilehti (maksullinen). Viitattu 18.5.2021.

Aiheesta muualla
----------------

* Biohit
* Acetium
* Biohitin tuotteisiin liittyvät tieteelliset tutkimukset